ויטרינה - 4 מוצרי יוקרה חדשים
ויטרינה » מגזין ויטרינה » כמה יופי » 4 מוצרי יוקרה חדשים
4 מוצרי יוקרה חדשים
בין אם אתן נשות האוליגרכים או לא, סתיו ברגר ליקטה ובדקה עבורכן 4 מוצרי טיפוח יוקרתיים ומעוררי קנאה שכדאי לכן להכיר. האם האיכות שווה את המחיר? כל התשובות לפניכן
יש משהו מיוחד במוצרי טיפוח יוקרתיים. האריזות הכבדות שלרוב מעוצבות בגוונים מטאליים, הניחוחות המבושמים – וכמובן, הנוסחות והפורמולות המתקדמות ביותר בשוק. בדקתי כמה מוצרי יוקרה שגרמו לי להרגיש נסיכה לרגע. להלן התוצאות.
לה פררי סקין קוויאר לושיין
אלה מי פנים? תחליב? סרום? או גם וגם? לה פררי מביאים את המצוינות השוויצרית לתחום הצערת העור, עם מוצר בן כלאיים חדש מסדרת הקוויאר: La prairie skin caviar Essence-In-Lotion - מי פנים המכילים תמצית קוויאר כשלב מקדים לעור לפני מריחת סרום וקרם פנים. מי הפנים נתונים במיכל זכוכית כחול ומהודר עם פקק כסוף, ומבושמים בניחוח די דומיננטי. הם ממריצים ומרגיעים את העור לפני הטיפול ומעניקים לו בוסט של לחות וריכוך עם רעננות מיידית. מדובר במוצר שמוכיח את עצמו משימוש ראשון: מרקם העור מרגיש מיידית חלק ואחיד יותר. לאורך זמן ניתן להבחין כי הנקבוביות פחות פעורות והעור חלק וגמיש יותר – ועם תג מחיר כזה, לא מפתיע כי התוצאות מרשימות. החומר הפעיל הוא קוויאר כאמור, אשר בתהליך כימי של זיקוק בקיטור מוחדר למוצר, יחד עם רכיבי טיפוח נוספים כמו אומגה 3, חלבונים, ויטמינים וחומצות. כמה: 1400 ₪ ל – 150 מ"ל.
אסתי לאודר סופרים פלוס
סדרת הסופרים של אסתי לאודר מתרחבת עם שני מוצרים חדשים של סופרים פלוס: באלם ממריץ וקרם לחות, שניהם מבוססים על תמצית צמח המורינגה הידוע כ"עץ החיים". התמצית משחררת את פוטנציאל הנעורים של העור עם חידוש מאגרי הקולגן, יחד עם מרכיבי לחות מרובים למראה עור צעיר יותר, טשטוש קמטים וקמטוטים והשגת מראה קפיצי ותפוח לעור הפנים. קרם הלחות מגיע בצנצנת והוא עשיר מאוד, רב שימושי, מספיקה כמות קטנה ממנו והוא נספג בקלות לעור ומשאיר אותו מלוחח ורגוע. החידוש מבחינתי בסדרה הוא במוצר :wake up balm קרם עשיר ופנינתי באריזת משאבה שמותיר את העור עם ברק בריא, וניתן להשתמש בו בוקר וערב או במהלך היום לזריקת לחות ומרץ לעור. עוד רכיבים פעילים בסדרה: אלסטין, תמצית צבר, ויטמין E וחומצה היאלורונית. לקרמים ניחוח פרחוני אוריינטלי משכר והם ממותגים באריזות זהב כיאה למוצרי יוקרה. כמה: קרם לחות - 30 מ"ל– 300₪ (מחיר מלא 400 ₪, 50 מ"ל– 455₪ (מחיר מלא 600 ₪), באלם - 30 מ"ל– 300₪ (מחיר מלא 400 ₪).
טיפוח פנים מלכותי
בית הטיפוח של בית המלוכה ההונגרי, אומורוביצה, מציג מיסט לרענון פנים הידוע בכינויו המחייב "מי מלכת הונגריה", על שם הבושם המתועד הראשון בעולם, שנרקח עבור המלכה אליזבת בהונגריה במאה ה-14. זהו תרסיס פנים מרענן ומלחח שנועד להתזה במהלך היום או לפני האיפור, לעור מוצק וגמיש. רכיבי התרסיס מכילים מי פריחת תפוז, ורדים ומרווה שמטהרים את העור ומכווצים נקבוביות. כמו כן עשיר התרסיס בפקטין התפוח מספק לחות לטווח ארוך ומשחזר את גמישות העור. התרסיס אכן מריח כמו בושם מלכותי, ונתון בבקבוק זכוכית חלבית עדין ויפהפה. מושלם לרענון במהלך היום. כמה: 124 ₪ ל – 30 מ"ל, 414 ₪ ל – 100 מ"ל. להשיג בבוטיק קיסו, דיזינגוף 306, תל אביב.
ג'ו מלון – ניחוח לונדוני
Basil & Neroli הינו ניחוח הדרים אלגנטי ומתוחכם בהשראת לונדון. הגנים הבוטניים, המרחבים האורבניים, הכיכרות הירוקות והחבויות ברחובות הקסומים היו להשראה ביצירת הריח המשלב בתוכו את מעשי הקונדס של העיר הדינאמית לצד לונדון במיטבה, החיים בעיר, צעירה, אופנתית וכיפית. כמו תמיד עם מוצרי ג'ו מלון, מדובר בשילוב מפתיע של בזיליקום לצד נרולי פרחוני. בין אם את מחפשת סבון גוף יוקרתי או נר מעוצב לחלל הבית, מדובר במוצרים שזועקים יוקרה. התו העליון: בזיליקום, התו המרכזי הוא ניצת התפוז והבסיס הוא מאסק לבן. ניחוח טהור ונקי של אלגנטיות אורבנית ותחכום. המחיר בהתאם. כמה: בושם 30 מ"ל 260 ₪, 100 מ"ל 520 ₪, תחליב גוף בגודל 175 מ"ל 350 ₪, נר 200 גר' 240 ₪.